ทองคำปิดบวก 5.6 ดอลลาร์
สัญญาทองคำตลาดนิวยอร์กปิดพุ่งขึ้น5.6 ดอลลาร์ คาดเฟดใช้ QE3
14 มิ.ย. 2555

สัญญาทองคำตลาดนิวยอร์กปิดพุ่งขึ้น5.6 ดอลลาร์ คาดเฟดใช้ QE3
สัญญาทองคำตลาด COMEX (Commodity Exchange) ส่งมอบเดือนส.ค.พุ่งขึ้น 5.6 ดอลลาร์ หรือ 0.35% ปิดที่ 1,619.4 จุด/ออนซ์
สัญญาทองคำปรับตัวขึ้นเนื่องจากนักลงทุนคาดว่าเฟดจะใช้มาตรการผ่อนคลายเชิงปริมาณรอบที่ 3 (QE3) หลังจากสหรัฐเปิดเผย้อมูลเศรษฐกิจที่อ่อนแอ โดยดัชนีราคาผู้ผลิต (PPI) ของสหรัฐ ปรับตัวลดลง 1.0% ในเดือนพ.ค.เมื่อเทียบกับเดือนก่อน ซึ่งร่วงลงหนักสุดนับตั้งแต่เดือนกรกฎาคม 2552 หรือในรอบเกือบ 3 ปี และลดลงมากกว่าที่นักวิเคราะห์คาด 
ขณะที่ยอดค้าปลีกของสหรัฐปรับตัวลดลง 0.2% ในเดือนพ.ค. สู่ระดับ 4.046 แสนล้านดอลลาร์ และปรับตัวลงเป็นเดือนที่ 2 ติดต่อกัน ซึ่งนับเป็นครั้งแรกในรอบเกือบ 2 ปีที่ยอดค้าปลีกหดตัวติดต่อกัน
นอกจากนี้ สต็อกสินค้าคงคลังภาคธุรกิจของสหรัฐเพิ่มขึ้น 0.4% ในเดือนเม.ย. สู่ระดับ 1.575 ล้านล้านดอลลาร์ หลังจากที่ปรับขึ้น 0.3% ในเดือนมี.ค. เนื่องจากบริษัทต่างๆมีสินค้าในสต็อกและคลังสินค้าเพิ่มมากขึ้น ท่ามกลางยอดขายที่ซบเซา